user
Azavao ity andalan-tsoratra masina ity : 
Romana 15. 14-21
" Fa izaho koa, ry rahalahiko, dia matoky ny aminareo fa feno fahatsrana hianareo, dia feno ny fahalalana rehetra sady mahay mifananatra koa. Kanefa amin'ny fahasahiana no anoratako ny teny sasany aminareo, toy ny mampahatsiaro anareo indray noho ny fahasoavana nomen'Andriamanitra ahy, mba ho mpanompon'i Kristy Jesoa ho an'ny jentilisa aho ka manao fanompoam-pivavahana amin'ny itoriako ny filazantsaran'Andriamanitra, mba horaisina amin'ny fankasitrahana ny fanatitra, dia ny jentilisa, rehefa nohamasinin'ny Fanahy Masina. Ka dia manana izay hataoko rehareha ao amin'i Kristy Jesoa aho noho ny amin'Andriamanitra. Fa tsy sahiko lazaina izay zavatra tsy nampanaovin'i Kristy ahy, na tamin'ny teny, na tamin'ny asa, mba hampanaiky ny jenitilisa, dia tamin'ny herin'ny famantarana sy ny fahagagana, ary tamin'ny herin'ny Fanahy Masina, dia hatrany Jerosalema ka manodidina hatrany Ilyrikiona, no nahatanterahako ny fitoriako ny filazantsaran'i Kristy. Koa dia nataoko ho voninahitro ny hitory ny filazantsara toy izao: tsy eo amin'izay efa niantsoana an'i Kristy anefa, fandrao hanovona eo ambonin'izay efa naorin'ny sasany aho; 21 fa araka ny voasoratra hoe: "Izay tsy nilazana Azy no hahita, Ary izay tsy nandre no hahafantatra" (Isa. 52. 15). "


assistant
1. Fanambarana izay nataon’i Jesoa (and 18)
DIEM “Fa tsy misy sahiko lazaina, raha tsy izay notontosain’i Kristy tamin’ny alalako mba hitaomana ny hafa firenena hanaiky an’Andriamanitra: dia izay notontosain’i Kristy tamin’ny teny sy ny asa”
Misy asa fanompoana efa tanterak’i Paoly noho ny fahasoavan’i Kristy tao aminy. Ireny no ambarany sy lazainy, ireny rahateo no porofo maha-Apostoly azy, koa dia ireny no nolazainy sy notoriany. Tsy afaka mitory filazantsara arak’izany ny mino raha tsy efa nisy nataon’i Kristy. Noho ny amin’izay efa nataon’i Kristy no mahatonga ny mino ho afaka manambara ny filazantsara. Ilay asan’i Jesoa dia mandray roa:
- Eo aloha izay efa namonjeny izao tontolo izao
- Eo koa ny asa tanteraky ny mino noho ny fahasoavany, ka maro no mandray famonjena avy amin’ny ezaka ataon’ny mino. 
Raha mitory filazantsara arak’izany ny mino dia fanambarana ranoray izay efa nataon’i Jesoa manokana sy teo amin’ny fiainan’ny mpanompony no lazaina sy toriana.
2. Ezaka ivelan’izay efa nataon’ny hafa (and 20)
DIEM “ary tamin’izany, dia nataoko ho voninahitro ny mitory ny Vaovao Mahafaly tamin’izay toerana tsy mbola nandrenesan’ny olona ny momba an’i Kristy; fa tsy tiako ny hanorina eo amin’ny fototra nataon’ny sasany”
Tsy mipasoka ny efa malama ny mpitory filazantsara. Tsy mitady tany malemy hitoriana ny filazantsara koa izy. Efa nahavita nitory ny filazantsara hatrany Jerosalema ka manodidina hatrany Ilyrikiona (and 19) Paoly. Faritra Antsinana rehetra izany, ka mikasa hitodi-doha hiankandrefana indray (Faritra Eoropa). Ezaka ivelan’izay efa nataon’ny hafa no kasain’i Paoly hitoriana ny filazantsara mba handre an’i Jesoa avokoa ny olona rehetra. Zava-dehibe mantsy raha miresaka fitoriana ny filazantsara ny fandrenesan’ny olona an’i Jesoa. Koa ny tena ezaka atao amin’ny fitoriana ny filazantsara dia ny hahatonga izay mbola tsy nandre handre an’i Jesoa, hahafantatra ny momba Azy. Amin’izay toerana mafy, sarotra, manahirana no tsy maintsy hitoriana ny filazantsara, mba hahatonga ny olona heverina ho lavitra an’Andriamanitra hahafantatra an’i Jesoa sy ny famonjeny.